GARIS PANDUAN 


PEMBINAAN DAN PENGURUSAN DATARAN PERINGATAN DAN SEUMPAMANYA 
MENURUT PERSPEKTIF ISLAM 


1. TUJUAN 

Garis Panduan Pembinaan Dan Pengurusan Dataran Peringatan Dan 
Seumpamanya Menurut Perspektif Islam ini disediakan untuk memberi 
panduan dan rujukan kepada pihak yang terlibat dalam membina dan 
mengurus Dataran Peringatan dan Seumpamanya. 

2. PENDAHULUAN 

2.1 Pada masa kini, pelbagai pihak samada dari Angkatan Tentera Malaysia 
(ATM), Polis, Muzium, Universiti dan sebagainya mula mengambil pendekatan 
membina dataran peringatan, medan pahlawan, tugu, monumen, batu bersurat, 
batu berukir nama dan seumpamanya bagi pelbagai tujuan. 

2.2 Tujuan pembinaan dataran peringatan dan seumpamanya adalah sebagai 
monumen sejarah bagi mengenang jasa tokoh-tokoh dan perajurit negara yang 
telah terkorban sewaktu mempertahankan agama, kedaulatan dan keamanan 
negara. Di samping itu, pembinaan tersebut juga sebagai simbol penghargaan 
yang diberikan kepada para tokoh ilmuwan dan akademik, ahli ekonomi, politik 
dan sebagainya. Adakalanya, ianya dibina sebagai tanda menunjukkan bahawa 
sesuatu tempat itu mempunyai sejarah yang tertentu. 

3. KEPUTUSAN MUZAKARAH FATWA KEBANGSAAN 

3.1 Keputusan Fatwa Muzakarah Jawatankuasa Fatwa Majlis Kebangsaan 
Bagi Hal Ehwal Agama Islam Malaysia kali ke - 19 (Kertas Bilangan 7/19/87) 
yang bersidang pada 7 Oktober 1987 berkaitan “ Hari Kenangan Rakan 
Seperjuangan di Tugu Negara ” memutuskan: 

a) Amalan-amalan seperti tiupan “Last Post”, bertafakur dengan 
menundukkan kepala selama 20 saat, meletakkan kalungan bunga, 
bacaan sajak, nyanyian dan tiupan “Rouse” yang dilakukan di hadapan 
tugu dalam upacara menyambut Hari Kenangan Rakan Seperjuangan 
oleh Angkatan Tentera Malaysia adalah bercanggah dengan Islam dan 
boleh membawa syirik. 

b) Bacaan sajak yang boleh menimbulkan semangat kepahlawanan adalah 
diharuskan dengan syarat tidak dilakukan di hadapan tugu atau di 
tempat-tempat atau dalam suasana yang dilarang oleh syarak 1 . 

3.2 Keputusan Fatwa Muzakarah Jawatankuasa Fatwa Majlis Kebangsaan Bagi 
Hal Ehwal Agama Islam Malaysia kali ke - 39 (Kertas Bilangan 6/39/95) 
berkaitan “Istiadat Meletakkan Kalungan Bunga di Tugu Negara Sempena 
Hari Pahlawan” memutuskan: 

a) Meletakkan kalungan bunga di Tugu Peringatan Negara sempena 
sambutan Hari Pahlawan adalah sama dengan keputusan yang telah 
diambil dalam Muzakarah Jawantankuasa Fatwa Majlis Kebangsaan yang 
bersidang pada 7 Oktober 1987 iaitu bercanggah dengan Islam dan boleh 
membawa syirik 2 . 

3.3 Muzakarah Jawatankuasa Fatwa Majlis Kebangsaan Bagi Hal 
Ehwal Agama Islam Malaysia kali ke - 86 (kertas Bilangan 1/86/2009) pada 
21-23 April 2009 telah memutuskan “Hukum Pembinaan Monumen 
Peringatan Bagi Angkatan Tentera Malaysia” seperti berikut : 

a) Setelah meneliti keterangan, hujah-hujah dan pandangan yang 
dikemukakan, Muzakarah berpandangan bahawa Islam menegah umatnya 
melakukan apa jua perbuatan dan amalan yang mempunyai unsur-unsur 


1 , Hari Kenangan Rakan Seperjuangan di Tugu Negara , (Kuala Lumpur:Bahagian 

Hal Ehwal Islam Jabatan Perdana Menteri, 1987), m. 28. Kertas kerja ini dibentangkan di Muzakarah 
Jawatankuasa Fatwa Majlis Kebangsaan Bagi Hal Ehwal Ugama Islam Kali Ke-19 pada 7 Oktober 1987. 

2 , Istiadat Meletakkan Kalungan Bunga di Tugu Negara Sempena Hari Pahlawan, (Kuala 

Lumpur:Bahagian Hal Ehwal Islam Jabatan Perdana Menteri, 1995), m. 28. Kertas kerja ini dibentangkan 
di Muzakarah Jawatankuasa Fatwa Majlis Kebangsaan Bagi Hal Ehwal Ugama Islam Kali Ke-39 pada 
tahun 1995 

syirik dan menyerupai amalan jahiliyyah serta berlebih-lebihan dan 
membazir. Oleh itu, Islam mengharamkan perbuatan membina, mengukir 
atau memahat apa jua bentuk patung sama ada manusia atau haiwan 
untuk tujuan peringatan atau sebagainya. 

b) Walau bagaimanapun, sekiranya binaan tanda peringatan tersebut 
hanya mengandungi ukiran nama atau bentuk selain daripada manusia 
dan haiwan, Muzakarah bersetuju memutuskan bahawa ia adalah 
diharuskan selagi mana tidak berlaku pembaziran dan perbuatan- 
perbuatan yang boleh menjejaskan akidah seperti unsur-unsur pemujaan 
dan amalan-amalan lain yang bertentangan dengan syarak. 

c) Acara-acara seperti Majlis Bacaan Doa Selamat, Yasin, Tahlil dan 
sebagainya tidak boleh dilakukan di hadapan binaan peringatan tersebut 
dan hendaklah dilakukan di tempat berasingan seperti masjid atau 
bangunan berhampiran semasa meraikan perayaan-perayaan yang 
berkaitan. 

3.4 Muzakarah juga bersetuju supaya JAKIM menyediakan satu garis panduan 
binaan tanda peringatan untuk rujukan semua agensi Kerajaan dan swasta serta 
masyarakat awam. 

4. KANDUNGAN GARIS PANDUAN 

4.1 Garis panduan ini mengandungi perkara-perkara berikut: 

i. Takrif 

ii. Bentuk Pembinaan Dataran/Medan Pahlawan 

iii. Nama Dataran/Medan Pahlawan 

iv. Acara-acara yang dibenarkan dan yang tidak dibenarkan. 

v. Kesimpulan 

5. TAKRIF : 


5.1 Dataran 

Maksud dataran ialah kawasan (tempat, tanah) yang datar. Maksud yang kedua 
ialah padang atau lapangan. ( Kamus Dewan Bahasa, Edisi Keempat, Tahun 
2004 ). 

5.2 Medan 

Maksud medan ialah tanah lapang, padang, arena, kawasan, lapangan dan 
lingkungan. Maksud yang kedua ialah kawasan yang terhad (untuk sesuatu). 
( Kamus Dewan Bahasa, Edisi Keempat, Tahun 2004 ). 

5.3 Peringatan 

Maksud peringatan ialah sesuatu yang digunakan untuk memperingati atau 
mengenang sesuatu; kenang-kenangan. ( Kamus Dewan Bahasa, Edisi Keempat, 
Tahun 2004 ). 

Oleh yang demikian dataran atau medan peringatan ialah sesuatu padang, 
lapangan, atau kawasan yang dibina untuk memperingati sesuatu atau 
mengenang sesuatu. 

5.4 Tugu 

Maksud tugu ialah tiang besar dan tinggi yang dibina daripada batu dan lain-lain. 
Tugu peringatan ialah tiang batu yang dibina untuk memperingati sesuatu 
(keguguran pahlawan dalam peperangan dll) ( Kamus Dewan Bahasa, Edisi 
Keempat, Tahun 2004). 

5.5 Monumen 

Bangunan (patung dan lain-lain) yang dibina untuk memperingati seseorang atau 
sesuatu peristiwa penting (Kamus Dewan Bahasa, Edisi Keempat, Tahun 2004). 

5.6 Batu Tanda 

Batu yang menunjukkan peristiwa penting dalam sejarah, kehidupan dan lain-lain 
(Kamus Dewan Bahasa, Edisi Keempat, Tahun 2004). 

5.7 Last Post : 

Lagu last post dimainkan apabila pegawai selesai memeriksa post kawalan 
terakhir dan menandakan keadaan selamat dan aktiviti harian boleh ditamatkan 
pada hari itu dengan selamat. 


5.8 Rouse : 

Tiupan untuk menaikkan bendera. 

6. BENTUK PEMBINAAN DATARAN PERINGATAN DAN SEUMPAMANYA 

6.1 Pada masa kini, kebanyakan Dataran Peringatan dan seumpamanya 
mempunyai pelbagai bentuk seperti bentuk patung (manusia atau haiwan), 
bangunan, batu-batan (batu bersurat) dan sebagainya. Para ulama dan fuqaha 
seperti Imam al-Nawawi 3 , Ibnu al ‘Arabi 4 , Syeikh Hasanain Muhammad Makhluf 
(mantan mufti negara Mesir) 5 , Dr. Yusuf al-Qaradawi 6 dan lain-lain lagi melarang 
perbuatan mengukir dan memahat patung. Banyak hadith yang melarang perkara 
yang sedemikian antaranya ialah : 

A*» ! 4*1p aAi! , aul A*p ^p 

0 j j amI aIp 


( <S a 'jj) 


3 Al-Nawawi, Zakaria Muhyi al-Din, al-Majmu’ Sharh al-Muhadhdhab lil Shirazi, (Beirut: Dar al-Ihya’ al- 
Turath al- Arabi, 2001), jil 23, m. 80. 

4 Hasanain Muhammad Makhluf, Fatawa Shariyyah wa Buhuth Islamiyyah, (Mesir: Dar al-Kitab al- Arabi, 
1951), m. 155. 

5 Ibid. 

6 Al-Qaradawi, Yusuf, al-Halal wa al-Haram fi al-Islam, (Beirut: al-Maktab al-Islami, 1994), m. 112-113. 

Maksudnya “Daripada Abdullah berkata aku mendengar Nabi S.A.W 
bersabda : Sesungguhnya orang yang paling berat siksaannya nanti 
di Hari Kiamat ialah orang yang membuat gambar (patung ) 1 . 

(Riwayat al-Bukhari) 


6.2 Muzakarah Jawatankuasa Fatwa Kebangsaan Kali ke-86 yang telah bersidang 
pada 21-23 April 2009 telah memutuskan bahawa pembinaan dataran peringatan 
dan seumpamanya oleh pihak ATM atau mana-mana pihak yang hanya 
mengandungi ukiran nama dan diukir bentuk selain daripada patung (manusia 
dan haiwan) adalah diharuskan kerana tujuannya hanya sebagai peringatan 
sahaja dan bukan untuk diagung-agungkan. 

6.3 Oleh yang demikian, pembinaan dataran peringatan dan seumpamanya oleh 
mana-mana pihak yang berbentuk patung (manusia dan haiwan) serta apa-apa 
bentuk yang bertentangan dengan syarak adalah diharamkan dan tidak 
dibenarkan sama sekali 7 8 . 

6.4 Apa-apa binaan dan ukiran selain daripada bentuk patung (manusia dan 
haiwan) dan yang bertentangan dengan syarak adalah dibenarkan. Di antara 
contoh-contoh bentuk binaan dan ukiran yang dibenarkan bagi dataran 
peringatan dan seumpamanya adalah seperti berikut 9 : 

i. Batu Bersurat (sejarah sesuatu tempat). 

ii. Batu yang diukir nama (perajurit negara, ilmuwan dan sebagainya), 
kata-kata hikmah dan sebagainya yang tidak mempunyai unsur-unsur 
yang bertentangan Islam. 

iii. Monumen bangunan (bangunan bersejarah, masjid), dan sebagainya 
yang tidak bertentangan dengan Islam. 

iv. Monumen bunga dan tumbuhan seperti monumen alat baru 
kebangsaan yang berbentuk bunga raya dan sebagainya. 


7 Al-Asqalani, Ahmad bin Ali bin Hajar, Fath al-Bari Sharh Sahih al-Bukhari, (Riyadh: Dar al-Salam, 
2000), Kitab al-Libas, Bab Azab al-Musawwirin yaum al-Qiyamah, Hadith. 5950, jil. 10, m. 469. 

8 Contoh pembinaan Dataran Peringatan yang dilarang, sila lihat Lampiran 1. 

9 Contoh pembinaan Dataran Peringatan yang dibenarkan, sila lihat Lampiran 2. 

v. Binaan yang melambangkan sesuatu kesenian seperti tugu keris di 
Klang. 

vi. Binaan berkenaan bukan bertujuan untuk pemujaan. 

6.5 Sebarang bentuk binaan Dataran Peringatan dan seumpamanya tidak 
melibatkan kos yang tinggi sehingga menyebabkan berlakunya pembaziran 
wang negara ataupun mana-mana pihak. 

6.6 Sebarang bentuk binaan Dataran Peringatan yang bertujuan untuk pemujaan 
atau dibina menggunakan bahan yang diharamkan syarak adalah dilarang sama 
sekali. 

7. NAMA DATARAN / MEDAN 

7.1 Mana-mana pihak yang terlibat dengan pembinaan dan pengurusan dataran 
boleh meletakkan apa-apa sahaja nama selagi nama tersebut tidak menunjukkan 
makna yang tidak elok dan yang bertentangan dengan syarak. Bagi mengelakkan 
kekeliruan dan salah faham masyarakat berkaitan dengan istilah tugu dan 
monumen yang selalu dikaitkan dengan patung, maka contoh nama yang 
disyorkan adalah seperti berikut 10 : 

i. Dataran Peringatan/Pahlawan/llmu/Bandaraya/Sejarah dan lain-lain lagi. 

ii. Medan Peringatan/Pahlawan/llmu/Bandaraya/Sejarah dan lain-lain lagi. 

iii. Mercu Peringatan/Pahlawan/llmu/Bandaraya/Sejarah dan lain-lain lagi. 


10 Mana-mana pihak yang masih lagi ingin menggunakan istilah Tugu atau Monumen adalah dibenarkan 
dan tidak ada halangan sama sekali. 

8. ACARA-ACARA YANG TIDAK DIBENARKAN DAN YANG DIBENARKAN OLEH 
SYARAK 

8.1 Acara Yang Tidak Dibenarkan : 

8.1.1 Berdasarkan kepada keputusan MJKF ke - 19 40, dan 86 jelas 
menunjukkan bahawa tidak ada apa-apa upacara seperti Majlis Peringatan 
termasuk Majlis Bacaan Yasin, Tahlil, Doa Selamat dan sebagainya yang 
boleh dilakukan di hadapan binaan (tugu dan monumen) dan kawasan 
sekitar dataran tersebut. Di antara contoh acara-acara yang tidak 
dibenarkan : 

i. Pemujaan. 

ii. Acara menepung tawar. 

iii. Bertafakur. 

iv. Meletakkan kalungan bunga. 

v. Bacaan sajak. 

vi. Nyanyian. 

vii. Tiupan “Last Post”. u 

viii. Tiupan “Rouse”. 

ix. Berdoa. 

x. Memberi tabik hormat; dan 

xi. Acara-acara lain yang bercanggah dengan Islam, tasyabbuh 
(menyerupai) amalan masyarakat Jahiliyyah, dan boleh membawa 
kepada syirik. 

8.2 Acara-Acara Yang Dibenarkan : 

8.2.1 Mana-mana pihak yang ingin menganjurkan apa-apa acara yang 
dibenarkan syarak, maka acara tersebut tidak boleh diadakan di 
hadapan binaan sebaliknya mestilah diadakan di luar daripada 
kawasan dataran peringatan dan seumpamanya atau di tempat 


11 Tiupan “Last Post” tidak dibenarkan dalam upacara pengebumian oleh mana-mana pihak yang berkaitan. 


8 



berasingan 12 . Oleh yang demikian, acara-acara yang yang dibenarkan 
boleh diadakan di tempat-tempat yang berikut sebagai contoh: 

i. Mengadakan Majlis Bacaan Yasin, Tahlil, dan Doa Selamat di 
masjid. 

ii. Mengadakan Majlis Penghargaan Memperingati Tokoh-tokoh 
akademik, ekonomi dan sebagainya di dewan. 

iii. Mengadakan Sambutan Hari Ulangtahun Penubuhan dan 
Kenangan Hari Bersejarah di mana-mana tempat luar daripada 
kawasan dataran. 

8.2.2 Di samping itu, dianjurkan cadangan bagi pihak yang terlibat secara 
khusus dengan acara tahunan sebagai contoh ATM, Polis dan lain-lain 
seperti berikut 13 : 

i. Mengadakan Majlis Bacaan Yasin, Tahlil, dan Doa Selamat 
Perdana di masjid atau di tanah perkuburan sempena 
memperingati Hari Pahlawan. 

ii. Mengadakan Majlis Makan Malam Perdana Peringkat Nasional. 
Majlis tersebut boleh dipenuhi dengan acara-acara seperti berikut : 

a. Bacaan doa. 

b. Bacaan sajak. 

c. Nyanyian lagu patriotik. 

d. Penganugerahan Tokoh Pahlawan. 

e. Penghargaan kepada waris perajurit negara yang terkorban 
sewaktu menjalankan tugas negara. 

f. Tayangan multimedia Tokoh Pahlawan; dan 

12 Jikalau Dataran Peringatan tersebut tidak mempunyai apa-apa bentuk binaan tugu atau monumen maka 
dibenarkan acara-acara yang tidak bertentangan dengan syarak dan menjej askan akidah dilakukan di dalam 
atau luar kawasan dataran peringatan dan seumpamanya. 

13 Mana-mana pihak selain daripada pasukan beruniform (ATM, Polis dan lain-lain) boleh menggunakan 
mana-mana cadangan di atas yang bersesuaian bagi apa-apa acara (yang tidak bertentangan dengan syarak) 
yang akan diadakan. 

g. Acara-acara lain yang bersesuaian dan tidak bertentangan 
dengan syarak. 

iii. Mengadakan Majlis Perbarisan Memperingati Perajurit Negara. 

Majlis tersebut boleh diadakan di Padang Kawad dengan syor 

pengisian acara-acara seperti : 

a. Bacaan doa 

b. Ucapan Kolonel YDP RAMD, Perdana Menteri, Menteri 
Pertahanan, Panglima ATM dan wakil bagi waris perajurit 
negara yang terkorban. 

c. Bacaan sajak 

d. Nyanyian lagu patriotik 

e. Membuat persembahan kawad serta memberi tabik hormat 
pada waris perajurit negara yang telah terkorban. 

h. Penganugerahan Tokoh Pahlawan. 

i. Penghargaan kepada waris perajurit-perajurit negara yang 
terkorban sewaktu menjalankan tugas negara. 

j. Tayangan multimedia Tokoh Pahlawan; dan 

k. Acara-acara lain yang bersesuaian dan tidak bertentangan 
dengan syarak. 

9. KESIMPULAN 

Garis Panduan ini diharap dapat memberikan panduan kepada pihak-pihak yang 
terlibat dalam pembinaan dan pengurusan Dataran Peringatan dan 
seumpamanya agar mematuhi fatwa yang telah ditetapkan supaya ianya selaras 
dengan nilai-nilai syariat dan akhlak Islam. 


Jabatan Kemajuan Islam Malaysia 

